“ስብሃት ነጋና ግብረአበሮቹ በቁጥጥር ስር መዋል ግፈኞች መጨረሻቸው ውርደት መሆኑን የሚያሳይ ነው”- አርቲስት ደበበ እሸቱ
 እስማኤል አረቦ አዲስ አበባ፦ ከ30
ዓመታት በላይ በኢትዮጵያ
ፖለቲካ ላይ ፈላጭ
ቆራጭ ሆነው የኖሩት
አቶ ስብሃት ነጋና
ግብረአበሮቻቸው በቁጥጥር ስር
መዋል ግፈኞች 
መጨረሻቸው ውርደት መሆኑን
የሚያሳይ እንደሆነ አርቲስት
ደበበ እሸቱ አስታወቀ።
አርቲስት ደበበ እሸቱ በተለይ ለአዲስ ዘመን ጋዜጣ እንዳስታወቀው ፣ በ1997 ዓ.ም በመነበረው የፖለቲካ ተሳትፎ እና በፖለቲካ አመለካከቱ ምክንያት በህውሓት ቡድን በርካታ መከራና ስቃይ ደርሶበታል።እነዚህ ሰዎች በሰው ልጅ ላይ ያልፈጸሙት በደል የለም የሚለው አርቲስት ደበበ ፣በምድር ላይ ያሉ ክፉ ሥራዎችን በሙሉ ሠርተዋል፤ በእስር ላይ በነበርኩበት ጊዜ የሰው ልጅ ላይ ሊደርስ የማይገባው ፤ሰብዓዊነትን ሽረው ማንነትን አስረስተው ዕቃ አድርገው በደል ፈጽመውብኛል ሲል የከፋ በደል እንዳደረሱበት አመልክቷል። አርቲስቱ እስር ቤት ውስጥ በነበሩ ሰዎች ላይ ሲፈጽሙ የነበረውን በደል ሲያብራራም ‹‹ ሲፈልጉ ያስተኙሃል፤ሲፈልጉ ይረማመዱብሃል፤ ሲፈልጉ ይደበድቡሃል፤ሲፈልጉ ይረግጡሃል፤ ሲፈልጉ በሰደፍ ይመቱሃል፤ ባዶ መሬት ላይ ያስተኙሃል፤ በአጠቃለይ ሰብዓዊነት የተባለ ነገር ያልፈጠረባቸው ናቸው” ብለዋል።ሰው መሆንህን እንድትረሳና ምንም እንዳልሆንክ እንድትቆጥር ለማድረግ የማይሠሩት ግፍ እንደሌለ የሚናገረው አርቲስቱ ፣ በኢትዮጵያ ባህልና ወግ የተጠሉ ነገሮችን በዜጎች ላይ መፈጸማቸውንም ጠቁመዋል።‹‹ነገሩን ማስታወስ ባልፈልግም ከቃሊቲ ወጥቼ ማዕከላዊ በገባሁበት ጊዜ የደረሰብኝን እስከመቼውም አልረሳውም። አሁን ሳስበው ይዘገንነኛል። እንደሰው ሳይሆን እንደከበት እየነዱ ነበር ማዕከላዊ ያጎሩን። የሐሰት ቃል ለማናዘዝም ቡና ውስጥ የዕንቅልፍ ኪኒን በመስጠት ሰው በቁሙ እንዲቃዥ ያደርጉ ነበር። መውጫ ቀዳዳ በሌሌው ጉድጓድ ውስጥ በማሰር እስረኛው ከሰው ጋር እንዳይገናኝና እዚያው እንዲጸዳዳ በማድረግ በመጥፎ ሽታ እንዲሰቃይ ያደርጉ ነበር ›› ብሏል። አሁን እያየን ያለነው እውነት ሁልጊዜም ቢሆን አሸናፊ መሆኑን ነው የሚለው አርቲስት ደበበ፣ እነዚህ ሰዎች ላለፉት ከ30 ዓመታት በላይ ኢትዮጵያን እንደፈለጉ ሲሸርቧት፤ሲግጧት፤ሲወጡ ሲወርዱባት፤ሲያዙባት፤ሲያስሩ ሲገድሉባት የኖሩ ቢሆንም የቡድኑ አባላት ተጎሳቁለውና ከስተው በህግ ጥላ ስር ወድቀው ማየቴ ግፈኞች የጊዜ ጉዳይ ካልሆነ በቀር ከፍትህ የማያመልጡ መሆኑን እንድረዳ አድርጎኛል ሲል ተናግሯል።‹‹እነዚህ ሰዎች በዚህ መልኩ ተዋርደው በቁጥጥር ሲል እስኪውሉ ድረስ የኢትዮጵያ መንግሥትና ህዝብ ትዕግስት ማድረጋቸው ውጤቱን ጣፋጭ እንዳደረገው የተናገረው አርቲስቱ፣ እኔ እንደ አንድ ሰው ማየት የምፈልገው እነዚህ ሰዎች በመገናኛ ብዙሃን ቀርበው ለሰሯቸው በደሎችና ጥፋቶች ፤ በእነሱ መክንያት ለጠፉ ነፍሶችና በየእስር ቤቱ ታጉረው ጥፍራቸው በጉጠት ለተነቀለ፤ ከእንስሳት ጋር ለታሰሩት፤ ለተኮላሹት፤ እንደከብት ለተነዱትና ከሰው በታች ሆነው መፈጠርን በሚያስጠላ ሁኔታ ለተንገላቱ ሰዎች በይፋ ይቅርታ ሊጠይቁ ነው›› ብሏል። አሁን ያለው የፍርድ ሂደት እነሱ እንደነበሩበት የይስሙላ ሳይሆን ትክክለኛ ፍትህ የሚሰጥበት በመሆኑ በፍትህ ፊት ቆመው ለሰሩት ኃጢያት ተገቢውን ፍርድ መቀበል ይገባቸዋል ያለው አርቲስቱ፣ የሰብዓዊ መብት መከበር እነሱ እንደነበሩበት ጊዜ በወረቀት ላይ ብቻ የሰፈረ ባለመሆኑ መብታቸው ተከብሮ ፍትህ ሊቀበሉና ከእነሱ ጊዜ በተቃራኒ ኢትዮጵያ ፍትህ የነገሠባት ሀገር መሆኗን በዓይናቸው ሊመለከቱ እንደሚገባ አመልክቷል። እነሱን ማየት ባልፈልግም እንደዚያ ከስተውና ተጎሳቁለው ሳያቸው የሰው ከንቱነቱ ነው የገባኝ ያለው አርቲስት ደበበ፣ ያሁሉ ጥጋብና እብሪት፤ ግፍና በደል ከስሞ አንድ ጭብጥ ሆነው ሳያቸው ሰው መሆኔን ጠልቻለሁ ብሏል።የቡድኑ አባላት ከመንግሥትና ከህዝብ የቀረበላቸውን ሽምግልናና ተማጽኖ አሻፈረኝ ብለው በጥጋብና በትእቢት በመቀጠላቸው የውርደትን ማቅ ሊከናነቡ በቅተዋል። እኛ ከሌለች ሀገር ትጠፋለች የሚለው ትምክህታቸው በንኖ ጠፍቶ በራሳቸው ሥራ እራሳቸው ሊጠፉ መብቃታቸውን አመልክቷልየእነዚህ ሰዎች መያዝ ኢትዮጵያ የጀመረችውን የሰላም፣የዕድገትና የአንድነት ጎዳና ቀና ያደርገዋል ብዩ አምናለሁ የሚለው አርቲስት ደበበ ፣ ሁሉም ሰው በነፃነት የሚኖርባት፤ጨቋኝና ተጨቋኝ የሌለባት፤አሳዳጅና ተሳዳጅ የማይኖርባት ሀገር እንድትኖረን ያስችላል ብዬ አስባለሁ ብሏል።

አዲስ ዘመን ጥር 5 ቀን 2013  ዓ.ም 

